input: A BIZOTTSÁG (EU) 2015/1 FELHATALMAZÁSON ALAPULÓ RENDELETE
  (2014. szeptember 30.)
  az 1060/2009/EK európai parlamenti és tanácsi rendeletnek az Európai Értékpapír-piaci Hatóság általi folyamatos felügyelet céljából a hitelminősítő intézetek által beszedett díjakkal kapcsolatos rendszeres adatszolgáltatásra vonatkozó szabályozástechnikai standardok tekintetében történő kiegészítéséről
  (EGT-vonatkozású szöveg)
  AZ EURÓPAI BIZOTTSÁG,
  tekintettel az Európai Unió működéséről szóló szerződésre,
  tekintettel a hitelminősítő intézetekről szóló, 2009. szeptember 16-i 1060/2009/EK európai parlamenti és tanácsi rendeletre (1) és különösen annak 21. cikke (4a) bekezdésének harmadik albekezdésére,
  mivel:
  (1)
  Az 1060/2009/EK rendelet 11. cikkének (3) bekezdése és I. melléklete E. szakasza II. részének 2. pontja előírja, hogy a hitelminősítő intézetnek évente az ESMA rendelkezésére kell bocsátania az egyes ügyfeleknek az egyedi hitelminősítési és esetleges kiegészítő szolgáltatásokért felszámított díjak listáját, továbbá az árképzésre vonatkozó információkat, beleértve a különböző eszközosztályok hitelminősítése esetében alkalmazott díjstruktúrát és árképzési kritériumokat. Meg kell határozni a bejelentendő tartalom és az adatszolgáltatás formátumának technikai részleteit annak érdekében, hogy az intézetek teljesíthessék kötelezettségeiket és az ESMA gyakorolhassa a folyamatos felügyeleti jogkörét.
  (2)
  Annak érdekében, hogy ki lehessen küszöbölni az összeférhetetlenséget és elő lehessen segíteni a tisztességes versenyt a hitelminősítési piacon, az ESMA-nak biztosítania kell, hogy az árképzési politikák, az árképzési eljárások és végeredményben a hitelminősítők által az ügyfeleknek felszámított díjak ne legyenek diszkriminatívak. Ha ugyanazon szolgáltatásért eltérő díjat számítanak fel, azt a különböző ügyfeleknek nyújtott szolgáltatás tényleges költségeiben mutatkozó különbségekkel kell indokolni. Ezenkívül az adott kibocsátónak felszámított hitelminősítési díj nem lehet az elvégzett munka eredményének függvénye.
  (3)
  A díjakra vonatkozóan a nyilvántartásba vett hitelminősítő intézetek által szolgáltatandó információknak lehetővé kell tenniük, hogy az ESMA azonosíthassa azokat a hitelminősítéseket, amelyek mélyebb vizsgálatot és esetleg további felügyeleti nyomonkövetési intézkedéseket igényelnek. A hasonló jellemzőkkel rendelkező hitelminősítésekért és kiegészítő szolgáltatásokért hasonló díjakat kell felszámítani, a díjtételek eltéréseit pedig a költségekben mutatkozó eltérésekkel kell indokolni. Az összegyűjtött információknak lehetővé kell tenniük, hogy az ESMA - minden egyes nyilvántartásba vett hitelminősítő vonatkozásában - azonosítani tudja az összehasonlítható szolgáltatásokat és azok árát, így ki tudja szűrni a felszámított díjakban jelentkező jelentős eltéréseket. Ezt követően az ESMA vizsgálat lefolytatásával megállapíthatja, hogy a díjakat a jogszabályokban foglaltaknak megfelelő árképzési politikának és árképzési eljárásoknak megfelelően állapították-e meg, az eltérő költségek miatt a díjakban mutatkozó eltérések összhangban állnak-e a tisztességes versenyre vonatkozó követelményekkel, azokat nem összeférhetetlenség okozza-e, és azok nem függenek-e az elvégzett munka eredményétől.
  (4)
  Az árképzési politikát és az árképzési eljárást minden minősítéstípusra vonatkozóan meg kell adni. Az adatszolgáltatáshoz, továbbá az egyes árképzési politikák és eljárások, illetve ezek frissítéseinek egyértelmű megkülönböztetése érdekében, az árképzési politikák és a hozzájuk tartozó díjjegyzékek, díjprogramok és eljárások minden egyes változatát azonosító számmal kell ellátni. Az árképzési politikáknak minden egyéb célra azokat a díjstruktúrákat vagy díjjegyzékeket és árképzési kritériumokat kell tartalmazniuk, amelyeket az egyedi hitelminősítésekért felszámított díjakról tárgyaló személyek alkalmazhatnak. Az árképzési politikáknak tartalmazniuk kell azt a szolgáltatási gyakoriságot vagy azokat az egyéb díjprogramokat is, amelyek a minősített szervezetnek vagy előfizetőnek előnyt biztosítanak a hitelminősítő által az egyedi minősítésért vagy minősítéssorozatért felszámított eltérő díjak formájában. A hitelminősítő intézetek kötelesek nyilvántartásban rögzíteni azokat az eseteket, amikor az árképzési politikákat, a díjjegyzékeket, a díjprogramokat és az eljárásokat nem alkalmazták, valamint minden olyan esetet, amikor eltértek az egyes minősítésekre alkalmazott árképzési politikától, egyértelműen azonosítva a kérdéses minősítést.
  (5)
  Azok a nyilvántartásba vett hitelminősítő intézetek, amelyek egy hitelminősítő csoport tagjai, külön szolgáltatnak adatot az ESMA-nak, vagy megbíznak egy másik csoporton belüli intézetet, hogy a csoport minden adatszolgáltatásra kötelezett tagja nevében szolgáltasson adatot.
  (6)
  E rendelet alkalmazásában a „kötvénykibocsátás strukturálása” és a „kötvénykibocsátás” az 575/2013/EU európai parlamenti és tanácsi rendelet 4. cikke (61) bekezdésében foglalt értékpapírosítási ügyletből vagy rendszerből származó pénzügyi vagy egyéb eszközöket foglalja magában (2).
  (7)
  Annak érdekében, hogy a nyilvántartásba vett hitelminősítő intézetek az ESMA által kiadott technikai utasításoknak megfelelő rendszereket és eljárásokat tudjanak kidolgozni, továbbá, hogy biztosítható legyen a teljes körű és pontos díjadat-szolgáltatás, a hitelminősítő intézeteknek először e rendelet hatálybalépését követő kilenc hónapon belül kell jelenteniük a díjadatokat. Az első adatszolgáltatásnak e rendelet hatálybalépésének napjától kezdve kell tartalmaznia a díjadatokat. E kötelezettség teljesítése nem értelmezhető felmentésként a nyilvántartásba vett hitelminősítő intézeteknek az 1060/2009/EU rendelet 11. cikkének (3) bekezdésében előírt rendszeres, közbenső időszakra eső adatszolgáltatási kötelezettsége alól.
  (8)
  Az árképzési politikákról és az árképzési eljárásokról folyamatosan kell adatot szolgáltatni biztosítva, hogy a változásokat bevezetésüket követően indokolatlan késedelem nélkül, de legkésőbb 30 nappal végrehajtásukat követően jelentsék. A szolgáltatandó információkat szabványos formátumban kell benyújtani annak érdekében, hogy azokat az ESMA belső rendszerein keresztül automatikusan fogadhassa és dolgozhassa fel. A technikai nehézségek vagy a műszaki fejlődés miatt előfordulhat, hogy az ESMA-nak több, a hitelminősítő intézetek által benyújtandó fájlok továbbítására és formátumára vonatkozó adatszolgáltatási technikai utasítást frissítenie kell, amiről külön közlemények vagy iránymutatások formájában ad tájékoztatást.
  (9)
  Amennyiben a hitelminősítő intézet nem tesz eleget adatszolgáltatási kötelezettségeinek, az ESMA jogosult az 1060/2009/EU rendelet 23b. cikkének (3) bekezdése értelmében hozott határozat útján tájékoztatást kérni, vagy más vizsgálati intézkedéseket tenni.
  (10)
  E rendelet alapja az ESMA által az 1095/2010/EU rendelet (3) 10. cikke szerint a Bizottságnak benyújtott szabályozástechnikai standardtervezet.
  (11)
  Az ESMA nyilvános konzultációt tartott az e rendelet alapját képező szabályozástechnikai standardtervezetről, elemezte a kapcsolódó lehetséges költségeket és hasznokat, és véleményezésre kérte fel az 1095/2010/EU rendelet 37. cikke értelmében létrehozott Értékpapír-piaci Érdekképviseleti Csoportot,
  ELFOGADTA EZT A RENDELETET:
  1. cikk
  Általános elvek
  (1) A nyilvántartásba vett hitelminősítő intézet a következők tekintetében szolgáltat adatokat az ESMA-nak:
  a)
  a 2. cikkben ismertetett árképzési politikák és eljárások;
  b)
  a 3. cikk (1) bekezdésében ismertetett, „a kibocsátó fizet” modell szerinti hitelminősítési tevékenységekre vonatkozó díjadatok;
  c)
  a 3. cikk (2) bekezdésében ismertetett, „a befektető/előfizető fizet” modell szerint végzett hitelminősítési tevékenységekre vonatkozó díjadatok.
  (2) A nyilvántartásba vett hitelminősítő intézet gondoskodik az ESMA-nak szolgáltatott adatok és információk pontosságáról és teljességéről.
  (3) A hitelminősítő csoporthoz tartozó nyilvántartásba vett hitelminősítő intézet megbízhat egy csoporton belüli intézetet, hogy a nevében teljesítse az e rendeletben előírt adatszolgáltatást. Minden olyan hitelminősítő intézetet, amelynek nevében az adatszolgáltatást teljesítik, azonosítani kell az ESMA-nak benyújtott adatokban.
  2. cikk
  Árképzési politikák és árképzési eljárások
  (1) A nyilvántartásba vett hitelminősítő intézet adatot szolgáltat az ESMA-nak azon minősített szervezetekre vagy pénzügyi eszközökre alkalmazott árképzési politikájáról, díjstruktúrájáról vagy díjjegyzékéről, valamint árképzési kritériumairól, amelyekről minősítést bocsát ki, továbbá adott esetben a kiegészítő szolgáltatásaira vonatkozó árképzési politikájáról.
  (2) A nyilvántartásba vett hitelminősítő intézet gondoskodik arról, hogy az árképzési politika az általa kínált minden egyes hitelminősítés-típusra vonatkozóan tartalmazza az alábbi tételeket, vagy e tételeket az árképzési politika kíséretében ismerteti:
  a)
  az árképzési politikák, a díjjegyzékek és/vagy a díjprogramok jóváhagyásáért és fenntartásáért, beleértve a díjak meghatározásáért felelős személyek neve, belső azonosítója, beosztása és szervezeti egysége;
  b)
  az árképzési politikákban, díjjegyzékekben és/vagy díjprogramokban szereplő árképzési kritériumok egyedi díjak meghatározása tekintetében történő alkalmazására vonatkozó belső iránymutatások;
  c)
  a különböző díjtípusokra, beleértve a díjjegyzékekben foglalt díjtípusokra alkalmazandó díjtartomány vagy díjjegyzék, illetve kritériumok részletes ismertetése;
  d)
  azon díjprogramok, köztük az ügyfélkapcsolati programok, a szolgáltatás igénybevételének gyakoriságán alapuló programok, a hűségprogramok és egyéb programok, továbbá azon alkalmazási kritériumok és azon díjtartomány részletes ismertetése, amelyek alapján az egyedi minősítésekre vagy minősítéssorozatokra díjkedvezmény adható;
  e)
  adott esetben azok az árképzési elvek és szabályok, amelyeket a hitelminősítő intézetnek és/vagy a 83/349/EGK tanácsi irányelv (4) 1. és 2. cikke értelmében a hitelminősítő intézet csoportjához tartozó bármely szervezetnek, továbbá bármely, a 83/349/EGK tanácsi irányelv 12. cikkének (1) bekezdése értelmében vett kapcsolat révén a hitelminősítő intézethez vagy a hitelminősítő intézet csoportjába tartozó bármely társasághoz kapcsolódó bármely szervezetnek akkor kell alkalmaznia, amikor az általa az 1060/2009/EK rendelet I. melléklete E. szakasza II. része 2. pontjának második albekezdése értelmében vett ügyfélnek nyújtott hitelminősítési szolgáltatásokért felszámított díjak és a kiegészítő szolgáltatásokért vagy egyéb szolgáltatásokért felszámított díjak között kapcsolat vagy összefüggés áll fenn;
  f)
  az árképzési politika, a díjjegyzék vagy díjprogram földrajzi alkalmazási köre az ügyfelek és az árképzési politikát, a díjjegyzéket vagy a díjprogramot alkalmazó hitelminősítő intézet(ek) helyzete tekintetében;
  g)
  az árképzési politikák, a díjjegyzékek és/vagy a díjprogramok szerinti díjak és egyéb költségek meghatározására felhatalmazott, valamint azok meghatározásáért felelős személyek neve, belső azonosítója, beosztása és szervezeti egysége.
  (3) A hitelminősítő intézet gondoskodik arról, hogy az árképzési eljárások tartalmazzák az alábbi tételeket, vagy e tételeket az árképzési eljárások kíséretében ismerteti:
  a)
  az árképzési politikákat végrehajtó eljárások jóváhagyásáért és fenntartásáért, beleértve a díjak meghatározásáért felelős személyek neve, belső azonosítója, beosztása és szervezeti egysége;
  b)
  az árképzési politika szigorú betartását biztosító és nyomon követő eljárások és kontrollmechanizmusok részletes ismertetése;
  c)
  a díjcsökkentő vagy a díjjegyzéktől, illetve a díjprogramoktól más módon való eltérést lehetővé tevő eljárások részletes leírása;
  d)
  az árképzési politikák egyes díjak tekintetében történő alkalmazásának nyomon követéséért közvetlenül felelős személyek neve, belső azonosítója, beosztása és szervezeti egysége;
  e)
  az egyes díjak árképzési politikának való megfelelőségéért közvetlenül felelős személyek neve, belső azonosítója, beosztása és szervezeti egysége;
  f)
  az árképzési politikák, a díjjegyzékek, a díjprogramok és az eljárások megsértése esetén meghozandó intézkedések részletes ismertetése;
  g)
  az ESMA részére az árképzési politikák és eljárások olyan súlyos megsértésének jelentésére vonatkozó eljárás részletes ismertetése, amely az 1060/2009/EK rendelet I. melléklete B. szakasza 3c. pontjának megsértését eredményezheti.
  3. cikk
  Az egyes ügyfeleknek felszámított díjak listája
  (1) A minősítési szolgáltatásokat „a kibocsátó fizet” modell szerint nyújtó, nyilvántartásba vett hitelminősítő intézet - jogi személyenként és vállalatcsoportonként összesítve - tájékoztatja az ESMA-t az egyes ügyfeleknek az egyedi hitelminősítési és esetleges kiegészítő szolgáltatásokért felszámított díjakról.
  (2) A minősítési szolgáltatásokat „az előfizető/befektető fizet” modell szerint nyújtó, nyilvántartásba vett hitelminősítő intézet tájékoztatja az ESMA-t a minősítési szolgáltatásokért és a kiegészítő szolgáltatásokért ügyfelenként felszámított összes díjról.
  (3) A nyilvántartásba vett hitelminősítő intézet a II. melléklet 1. táblázatában található formátumban nyilvántartást vezet az árképzési politikáktól vagy az árképzési eljárásoktól való minden eltérésről, továbbá azokról az esetekről, amikor nem alkalmazta egy adott minősítésre a vonatkozó árképzési politikát, díjjegyzéket vagy díjprogramot, illetve eljárásokat, egyértelműen azonosítva az eltérés fő indokait és a szóban forgó egyedi minősítést. A nyilvántartást kérésre haladéktalanul az ESMA rendelkezésére kell bocsátani.
  4. cikk
  A hitelminősítések típusai
  A nyilvántartásba vett hitelminősítő intézet az (EU) 2015/2 felhatalmazáson alapuló bizottsági rendeletben (5) meghatározott típusoknak megfelelően osztályozza az adatszolgáltatásban érintett minősítéseket.
  5. cikk
  Szolgáltatandó adatok
  (1) A nyilvántartásba vett hitelminősítő intézet benyújtja az ESMA-nak a 2. cikk (2) és (3) bekezdésében meghatározott tételeket és az I. melléklet 1-4. táblázatában előírt adatokat, továbbá külön fájlban az árképzési politikákat, a díjjegyzékeket, a díjprogramokat és az eljárásokat.
  (2) A nyilvántartásba vett hitelminősítő intézet benyújtja az ESMA-nak a II. melléklet 1-2. táblázatában foglalt adatokat minden egyes kiadott minősítéssel kapcsolatos díjtételekre, valamint a hitelminősítésekért és az esetleges kiegészítő szolgáltatásokért ügyfelenként felszámított díjtételekre vonatkozóan a 3. cikk (1) bekezdésében foglaltaknak megfelelően.
  (3) A hitelminősítést „az előfizető/befektető fizet” modell alapján végző, nyilvántartásba vett hitelminősítő intézet a 3. cikk (2) bekezdésének megfelelően benyújtja az ESMA-nak minden ügyfél vonatkozásában az elvégzett szolgáltatásoknak a III. melléklet 1. táblázatában foglalt adatait.
  (4) Az I. melléklet 1-4. táblázatában, a II. melléklet 1-2. táblázatában és a III. melléklet 1. táblázatában foglalt adatokat külön fájlokban kell benyújtani az ESMA-nak.
  6. cikk
  Első adatszolgáltatás
  (1) E rendelet hatálybalépését követő 30 napon belül minden nyilvántartásba vett hitelminősítő intézet az 5. cikk (1) bekezdésében foglaltak szerint, az I. melléklet 1-4. táblázatának kitöltésével és az aktív működési területét jelentő minősítési típusokra alkalmazott árképzési politikák, díjjegyzékek, díjprogramok és eljárások külön fájlban történő benyújtásával szolgáltat adatokat az ESMA-nak.
  (2) Az 5. cikk (2) és (3) bekezdésében említett díjadatokat először e rendelet hatálybalépését követő kilenc hónapon belül kell benyújtani az ESMA-nak; az adatszolgáltatásnak az e rendelet hatálybalépésétől 2015. június 30-ig tartó időszak adatait kell tartalmaznia.
  (3) Az 5. cikk (2) és (3) bekezdésében említett díjadatokat másodszor 2016. március 31-ig kell benyújtani az ESMA-nak; az adatszolgáltatásnak a 2015. július 1-jétől2015. december 31-ig tartó időszak adatait kell tartalmaznia.
  7. cikk
  Folyamatos adatszolgáltatás
  (1) Az első adatszolgáltatás tekintetében a 6. cikkben előírt követelmények sérelme nélkül, az 5. cikk szerint szolgáltatott információkat évente, minden év március 31-ig kell benyújtani, és azoknak a megelőző naptári évre vonatkozó adatokat, árképzési politikákat, díjjegyzékeket, díjprogramokat és eljárásokat kell tartalmazniuk.
  (2) Az (1) bekezdés sérelme nélkül, az árképzési politikákban, a díjjegyzékekben, a díjprogramokban és az eljárásokban bekövetkező lényeges változásokat folyamatosan kell jelenteni az ESMA-nak, bevezetésüket követően indokolatlan késedelem nélkül, de legkésőbb 30 nappal végrehajtásuk után.
  (3) A nyilvántartásba vett hitelminősítő intézet haladéktalanul értesíti az ESMA-t minden rendkívüli körülményről, amely átmenetileg megakadályozza vagy késlelteti az e rendelet szerinti adatszolgáltatást.
  8. cikk
  Adatszolgáltatási eljárások
  (1) A nyilvántartásba vett hitelminősítő intézet az ESMA által adott technikai utasításoknak megfelelően, az ESMA adatszolgáltatási rendszerének használatával nyújtja be az adatfájlokat.
  (2) A nyilvántartásba vett hitelminősítő intézet legalább öt évig, elektronikus formában megőrzi az 5. cikknek megfelelően az ESMA-nak küldött és az attól kapott adatfájlokat, továbbá a 3. cikk (3) bekezdése szerinti eltérés-nyilvántartásokat. A fájlokat kérésre az ESMA rendelkezésére kell bocsátani.
  (3) Ha a nyilvántartásba vett hitelminősítő intézet ténybeli hibát azonosít a jelentett adatokban, indokolatlan késedelem nélkül értesíti az ESMA-t, az érintett adatot pedig az ESMA által adott technikai utasításoknak megfelelően javítja.
  9. cikk
  Hatálybalépés
  Ez a rendelet az Európai Unió Hivatalos Lapjában való kihirdetését követő huszadik napon lép hatályba.
  Ez a rendelet teljes egészében kötelező és közvetlenül alkalmazandó valamennyi tagállamban.
  Kelt Brüsszelben, 2014. szeptember 30-án.